Et mis pealkiri see selline on? Need on mind viimati sügavalt liigutanud ning erutanud luuletuse (mille tõttu sai poes sirvitud "Looming" ka ära koju toodud) viimased read. Minu lugupidamine ja kiitus, Ellen Niit!  Üldse on mind vist tabanud mingi eriline tundekeelte erksus, näiteks Kassinurmel mängitud "Klaveri" lõppedes jõudsid näitelajad kolm korda kummardamas käia ning lahkuda, kuid minu pisarad ikka alles voolasid.  Suvi aga tõmbab endale õues  mõnuga vett peale ja minul on aeg töisemad mõtted pähe lasta.  Kuigi kalendri ning sinna kantud ürituste järgi on suur tükk suve alles ees, olen avastanud, et viimastel päevadel tulevad igasugused asjalikud tegemised ning pokkerimõtted üha sagedamini peale.  Tavaliselt ma kirjutan siia, et mul on sellised plaanid, ma peaks seda ja teist tegema, aga aega ei ole ja ei viitsi ka või muud sarnast. Hetkel on mind vallanud aga hoopis hämmastavalt suur teotahe. Tahan mängida ning väga palju juurde õppida  ka.  7 card stud on endiselt mu lemmikmäng. Eile lugesin pokernewsi pealehelt uuemaid ning vanemaid artikleid selle mängu kohta ja avastasin, et neid on seal päris palju ning Ashley Adamsi pikem strateegiasari tundub vähemalt esimese 5 artikli lugemise järel väga hea: kergesti jälgitav ning selle mänguga alles tutvust sobitavale või võitmisega hädas olevale huvilisele kindlasti oluline lugemine. Kuna ma ise kavatsen artiklid veel ka uuesti ja põhjalikumalt üle lugeda, siis põhimõtteliselt lubasin imrele,  et võin need ee.pokernewsi jaoks eesti keelde tõlkida. Kuid meil pole ettekujutust, kui paljusid lugejaid see tegelikult üldse huvitaks, seega andke tagasisidet ja piisava huvi korral ma võtan selle tõlkimise siis ilmselt ette.